Death Magnetic

Σύνθεση και ηχογράφηση

Στα τέλη Σεπτεμβρίου του 2004, ο Τζέιμς Χέτφιλντ δήλωσε ότι το συγκρότημα ήλπιζε να επιστρέψει στο στούντιο το 2005 με σκοπό την ηχογράφηση του ένατου τους δίσκου. Κάτι τέτοιο δεν πραγματοποιήθηκε στο επιθυμητό χρονικό διάστημα αλλά το 2006, με τον Λαρς Ούλριχ να αποκαλύπτει ότι το συγκρότημα είχε ήδη συνθέσει 6-7 τραγούδια. Επίσης, έγινε γνωστό ότι παραγωγός του δίσκου θα ήταν ο Ρικ Ρούμπιν και όχι ο Μπομπ Ροκ, ο οποίος είχε κάνει την παραγωγή όλων των δίσκων τους από το 1991 και έπειτα.

Οι ηχογραφήσεις πραγματοποιήθηκαν σε τρία στούντιο, τα "Sound City Studios" στο Βαν Νάις της Καλιφόρνια, τα "Shangri La Studios" στο Μαλιμπού και τα "HQ" στο Σαν Ραφαέλ. Στις 14 Μαρτίου 2007, στην επίσημη ιστοσελίδα των Metallica ανακοινώθηκε ότι το συγκρότημα μετέβη από τα "HQ" στα "Sound City Studios". Τρεις μήνες αργότερα, ο Ρόμπερτ Τρουτζίλο προέβλεψε την πιθανή κυκλοφορία του άλμπουμ τον Φεβρουάριο του 2008. Τουλάχιστον δεκαπέντε τραγούδια παρέμειναν εκτός δίσκου, τέσσερα εκ των οποίων συμπεριλήφθηκαν στο ΕΡ "Beyond Magnetic", το 2011.

Ο τίτλος του άλμπουμ προέρχεται από στίχο του τραγουδιού "My Apocalypse", ενώ ένας άλλος πιθανός τίτλος ήταν το"Songs of Suicide and Forgiveness".

Κυκλοφορία και ανταπόκριση

Στις αρχές του 2008 ανακοινώθηκε η καθυστέρηση της κυκλοφορίας του άλμπουμ μέχρι τον Σεπτέμβριο του 2008. Ο δίσκος ολοκληρώθηκε τον Αύγουστο εκείνης της χρονιάς και κυκλοφόρησε στις 12 Σεπτεμβρίου σε όλο τον κόσμο εκτός της Αυστραλίας, όπου εκδόθηκε την επομένη.

Οπαδοί και κριτικοί δέχτηκαν τον δίσκο ως επιστροφή στον κλασικό τους ήχο μετά την αρνητική υποδοχή του "St. Anger". Ο Μάικ Πορτνόι, ντράμερ των Dream Theater εκείνη την περίοδο, θεώρησε το "Death Magnetic" ως το καλύτερο άλμπουμ του συγκροτήματος των τελευταίων είκοσι χρόνων. Το "Allmusic" έδωσε στον δίσκο τέσσερα αστέρια με άριστα τα πέντε, το "Sputnik Music" μέσο όρο βαθμολογιών 3,2 / 5, το "Metal Archives" 72 %, το "Metal Storm" 7,4 / 10, το "Consequence of Sound" 4,5 / 5, το "Rolling Stone" 4/ 5, η "The Guardian" 4 / 5 και το "Uncut", επίσης 4 / 5.

Ο δίσκος κέρδισε την πρώτη θέση στις λίστες με τα άλμπουμ της χρονιάς στο "Kerrang!", το "Metal Hammer" και το "Revolver", ενώ το περιοδικό "TIME" το κατέταξε τρίτο και το "Rolling Stone" ένατο.
Το "Death Magnetic" σκαρφάλωσε στην κορυφή των τσαρτ του Billboard κατά την πρώτη εβδομάδα κυκλοφορίας του με πωλήσεις που ξεπέρασαν τις 490.000 αντίτυπα. Το γεγονός αυτό έκανε τους Metallica το πρώτο συγκρότημα το οποίο έχει πέντε συνεχόμενα # 1 στούντιο άλμπουμ στο ενεργητικό του. Ο δίσκος παρέμεινε στο # 1 για τρεις εβδομάδες και στις λίστες του Billboard για σχεδόν ένα χρόνο.

Επίσης, ανέβηκε στο # 1 σε 34 χώρες, μεταξύ αυτών η Μεγάλη Βρετανία, η Γερμανία, ο Καναδάς και η Αυστραλία. Πιο συγκεκριμένα, κατά την πρώτη του εβδομάδα, το "Death Magnetic" πούλησε πάνω 75.000 αντίτυπα στο Ηνωμένο Βασίλειο, 81.000 αντίτυπα στον Καναδά, 55.000 αντίτυπα στην Αυστραλία και 100.000 αντίτυπα στην Γερμανία.

Το άλμπουμ βραβεύθηκε ως διπλά πλατινένιο στις Ηνωμένες Πολιτείες, την Γερμανία και την Αυστραλία, τετραπλά πλατινένιο στον Καναδά και πλατινένιο στην Μεγάλη Βρετανία.

Η περιοδεία του δίσκου

Η περιοδεία για την προώθηση του δίσκου ονομάστηκε "World Magnetic Tour" και ξεκίνησε στις 12 Σεπτεμβρίου 2008 από το "Cow Palace" της Καλιφόρνια, με τους Metallica να δίνουν 28 συναυλίες στην Βόρεια Αμερική μέχρι τα τέλη της χρονιάς, συνεχίζοντας με άλλες δέκα ζωντανές εμφανίσεις τον Ιανουάριο του 2009. Το πρώτο ευρωπαϊκό κομμάτι της περιοδείας πραγματοποιήθηκε στα τέλη Φεβρουαρίου και αρχές Μαρτίου με πέντε συναυλίες στην Μεγάλη Βρετανία και από μία σε Βέλγιο και Σουηδία, πριν επιστρέψουν στα τέλη του Μαρτίου για άλλες έξι εμφανίσεις και τον Μάιο για εννέα συναυλίες στην Σουηδία, την Γερμανία και την Αυστρία.

Στις αρχές Ιουνίου, το συγκρότημα έδωσε τρεις συναυλίες στο "Foro Sol" της Πόλης του Μεξικού, για να συνεχίσει με 26 εμφανίσεις σε όλη την Ευρώπη. Μέχρι τα τέλη του 2009, οι Metallica συνέχισαν στις Ηνωμένες Πολιτείες και τον Καναδά, για να μεταβούν στην Λατινική Αμερική τον Ιανουάριο του 2010 και στην Κεντρική Αμερική δύο μήνες αργότερα, συνεχίζοντας την άνοιξη στην Ευρώπη και το Ισραήλ. Η περιοδεία ολοκληρώθηκε με εμφανίσεις στην Αυστραλία, τη Νέα Ζηλανδία και την Ιαπωνία, τον Σεπτέμβριο, τον Οκτώβριο και το Νοέμβριο του 2010.

Από το νέο άλμπουμ, συμπεριέλαβαν στο set list των ζωντανών τους εμφανίσεων τα "That Was Just Your Life", "The End of the Line", "Broken, Beat & Scarred", "The Day That Never Comes", "All Nightmare Long" και "Cyanide", αν και όλα τα τραγούδια του δίσκου εκτελέστηκαν ζωντανά τουλάχιστον μία φορά.